**Ελπίδα**

Όταν ξεριζώνουν ένα δέντρο,

μπορεί τάχα να ξαναζήσει;

Μπορεί πάλι να έρθουν στα κλώνια του πουλιά

και να μπλεχτούνε οι νότες με τα φύλλα;

Βάναυσα ρημαγμένο δέντρο κι η δική μου εστία

μιας αποφράδας μέρας το πρωί,

αναζητά στις ματωμένες ρίζες της

μιαν απαντοχή.

Μην προσπεράσεις αδιάφορα, διαβάτη!

Στάσου ν' αφουγκραστείς!

Θ΄ ακούσεις τότε,

σ' αυτούς τους πορφυρούς υδροφόρους ορίζοντες,

τον παλμό μιας καρδιάς

που ακόμα ζει, γιατί ελπίζει.

Δε σου ζητώ να βρεις

και να φυτέψεις το δέντρο που χάθηκε.

Παρακαλώ,

στη μαύρη τρύπα που απόμεινε στη θέση του,

να ρίξεις λίγο από το σπόρο

που κρατάς στη χούφτα σου.

*Δέσποινα Δαμιανίδου*